ফিলিপাইন স্পেনীয়

ফিলিপাইন  স্পেনীয় (   অথবা )  হল ফিলিপাইনে প্রচলিত স্পেনীয় ভাষার একটি ধরন, যা মূলত স্পেনীয় ফিলিপিনোরা ব্যবহার করে।

ফিলিপাইনে কথ্য  স্পেনীয় ভাষাতে বেশ কিছু বৈশিষ্ট্য রয়েছে যা এটিকে স্পেনীয়ের অন্যান্য ধরন থেকে আলাদা করে, যা উপদ্বীপীয় এবং ল্যাটিন আমেরিকান উভয় ধরণের ভাষার বৈশিষ্ট্যগুলিকে একত্র করে। ফিলিপাইনের স্পেনীয় উপভাষায় অনন্য শব্দভাণ্ডারও ব্যবহার করা হয়, যা ফিলিপাইনের স্থানীয় ভাষাগুলির প্রভাবের পাশাপাশি স্পেনীয়ের বৃহত্তর সামাজিক-ভাষাগত প্রবণতাগুলিকে প্রতিফলিত করে এবং এটি অন্য কোথাও কথ্য স্পেনীয়ের তুলনায় ভাষাগতভাবে আরও রক্ষণশীল এবং অপরিবর্তনশীল বলে বিবেচিত হয়।

ফিলিপাইন স্পেনীয় ভাষাকে ফিলিপাইন একাডেমি অফ স্প্যানিশ ল্যাঙ্গুয়েজ (AFLE, ) আনুষ্ঠানিকভাবে নিয়ন্ত্রণ করে এবং ফিলিপাইনে দশ লক্ষ লোক স্প্যানিশ ভাষায় দক্ষ বা ভাষার জানাশোনা আছে বলে দাবি করা হয়,  যার মধ্যে প্রায় ৪,০০০ লোক স্প্যানিশকে তাদের মাতৃভাষা বলে দাবি করে, যদিও অনুমান ব্যাপকভাবে পরিবর্তন হয়।

ভাষা ব্যবহারকারীদের বিস্তার ও সংখ্যা  
ফিলিপাইনে স্পেনীয় ভাষাভাষীদের সারা দেশজুড়ে পাওয়া যায়। তবে তারা মূলত শহরাঞ্চলে বেশি কেন্দ্রীভূত। সবচেয়ে বড় সংখ্যক গোষ্ঠী রয়েছে মেট্রো ম্যানিলায়। তুলনামূলকভাবে ছোট সম্প্রদায় দেখা যায় সেইসব অঞ্চলে, যেখানে অর্থনীতি বড় কৃষি বাগাননির্ভর। উদাহরণ হিসেবে বলা যায়, নেগ্রোস দ্বীপের আখ-উৎপাদনকারী অঞ্চলগুলো, বিশেষ করে বেকোলড ও দুমাগেতের আশেপাশে। একইভাবে, মিন্দানাও দ্বীপের ফল-উৎপাদনকারী এলাকাতেও স্পেনীয় ভাষাভাষী সম্প্রদায় রয়েছে, বিশেষ করে কাগায়ান দে অরো ও দাভাও নগরীর আশপাশে। এছাড়া সেবু, ইলোইলো এবং জাম্বোয়াঙ্গা শহরেও স্পেনীয় ভাষাভাষী জনগোষ্ঠী পাওয়া যায়। অধিকাংশ ফিলিপাইন স্পেনীয় মাতৃভাষার মানুষ দেশটির মধ্যবিত্ত ও উচ্চবিত্ত শ্রেণির অন্তর্ভুক্ত।

ফিলিপাইনে স্পেনীয় ভাষাভাষীর সংখ্যা নিয়ে বিভিন্ন হিসাবের মধ্যে বড় ধরনের পার্থক্য দেখা যায়। এই হিসাব কয়েক হাজার থেকে কয়েক মিলিয়ন পর্যন্ত বিস্তৃত। ২০১৪ সালে ইনস্তিতুতো সের্ভান্তেস (আইসি) অনুমান করে যে, দক্ষতার স্তর নির্বিশেষে ফিলিপাইনে প্রায় ১০ লক্ষ স্পেনীয় ভাষাভাষী রয়েছে। পরবর্তীতে ২০২৩ সালে আতেনেও দে ম্যানিলা বিশ্ববিদ্যালয়ের আধুনিক ভাষা বিভাগের প্রধান ও স্পেনীয় ভাষার অধ্যাপক মারিয়া লুইসা ইয়াং নিশ্চিত না হয়েই অনুমান করেন যে, ফিলিপাইনে প্রায় ৫ লক্ষ মানুষ হয় স্পেনীয় ভাষায় কথা বলতে পারে, নয়তো অন্তত ভাষাটি সম্পর্কে ধারণা রাখে। একই সময়ে, ইনস্তিতুতো সের্ভান্তেসের ২০২৩ সালের একটি প্রতিবেদনে অনুমান করা হয় যে, ফিলিপাইনে প্রায় ৪৬৫,০০০ স্পেনীয় ভাষাভাষী রয়েছে। তবে এই হিসাবের ক্ষেত্রে কেবল ফিলিপাইনে বসবাসরত স্পেনীয় নাগরিকদেরই মতো মাতৃভাষার দক্ষ বক্তা হিসেবে ধরা হয়েছে। চাভাকানো ভাষার, যা স্পেনীয়ভিত্তিক একটি ক্রেওল ভাষা, বিভিন্ন উপভাষার বক্তাদের সীমিত দক্ষতার বক্তা হিসেবে গণ্য করা হয়েছে। এছাড়া, ১৯৮৬ সালের আগে যেসব ফিলিপিনো বিশ্ববিদ্যালয়ে স্পেনীয় শিখেছিলেন তাদের এই হিসাবে অন্তর্ভুক্ত করা হয়নি। মাতৃভাষী বক্তাদের ক্ষেত্রে, ফিলিপাইন পরিসংখ্যান কর্তৃপক্ষ ২০২০ সালের জনগণনায় জানায় যে, সারা দেশে মাত্র ১৬৭টি পরিবার ঘরে স্পেনীয় ভাষায় কথা বলে। একই বছরে আরেকটি হিসাবে এই সংখ্যাটি প্রায় ৪,০০০ জন বলে ধারণা করা হয়। তবে বর্তমানে জীবিত প্রকৃত ফিলিপাইন স্পেনীয় মাতৃভাষীদের সঠিক সংখ্যা বের করা সম্ভব নাও হতে পারে।

ফিলিপাইন স্পেনীয় ভাষাভাষীর সঠিক সংখ্যা নির্ণয় করা কঠিন। এর একটি প্রধান কারণ হলো, ফিলিপাইন সরকার এ বিষয়ে সরকারি পরিসংখ্যান হালনাগাদ ও সংরক্ষণ করে না। স্পেনীয় ভাষাভাষীর সংখ্যা সম্পর্কে সর্বশেষ তুলনামূলকভাবে নির্ভরযোগ্য হিসাবটি ২০০৮ সালের। সেই হিসাবে মাতৃভাষী স্পেনীয় বক্তার সংখ্যা ছিল প্রায় ৬,০০০ জন। পাশাপাশি আরো প্রায় ২০ লক্ষ ফিলিপিনো দ্বিতীয় বা তৃতীয় ভাষা হিসেবে স্পেনীয় ব্যবহার করতেন। এরমধ্যে প্রায় ১২ লক্ষ চাভাকানো ভাষাভাষীকেও যুক্ত করা হয়েছিল। পেশাগত কারণে ফিলিপিনোদের মধ্যে স্পেনীয় শেখার আগ্রহ বাড়ায় এই সংখ্যাগুলো আরো বেশি হওয়ার সম্ভাবনাও রয়েছে।

প্রকাশিত হিসাব ছাড়াও ধারণা করা হয় যে, ফিলিপাইনে অজানা কিন্তু উল্লেখযোগ্য সংখ্যক আংশিক দক্ষ স্পেনীয় বক্তা রয়েছেন। এসব ফিলিপিনো কখনো আনুষ্ঠানিকভাবে স্পেনীয় শেখেননি কিন্তু তাদের ভাষাজ্ঞান মাতৃভাষীদের তুলনায় কম হলেও, প্রথমবার ভাষাটি শেখা বিদেশি শিক্ষার্থীদের তুলনায় অনেক ভালো বলে বিবেচিত হয়।

অবস্থান ও ভবিষ্যৎ  


অন্যান্য স্পেনীয় ভাষার রূপের তুলনায় ফিলিপাইন স্পেনীয় নিয়ে গবেষণা খুবই কম হয়েছে। সমসাময়িক অনেক গবেষণায় দাবি করা হলেও যে সেগুলো এই উপভাষা নিয়ে আলোচনা করছে, বাস্তবে সেগুলো হয় ফিলিপাইনের স্থানীয় ভাষায় থাকা স্পেনীয় ধারকৃত শব্দ নিয়ে ছিল, নয়তো আরও ভুলভাবে চাভাকানো ভাষার বিভিন্ন উপভাষা নিয়ে আলোচনা করেছে, যেগুলোকে প্রায়ই ফিলিপাইন স্পেনীয়ের সঙ্গে গুলিয়ে ফেলা হয়।

ফিলিপাইন স্পেনীয়কে বিপন্ন, এমনকি সম্পূর্ণ বিলুপ্তপ্রায় ভাষা হিসেবেও বর্ণনা করা হয়েছে। এর বেশিরভাগ বক্তাই ইংরেজি ও ফিলিপাইনের অন্যান্য ভাষায় দক্ষ। ভাষাটির ৫০ বছরের নিচে খুব কম মাতৃভাষী বক্তা রয়েছে। অনেক বক্তাই অন্যান্য স্পেনীয় উপভাষাও শিখেছেন এবং তারা বর্তমানে স্পেন বা অন্যান্য স্পেনীয়ভাষী দেশে বসবাস করছেন। আংশিকভাবে এটি ফিলিপাইনে মার্কিন উপনিবেশ শাসনের ফল, যেখানে সরকার ও শিক্ষার ভাষা হিসেবে ইংরেজি চাপিয়ে দেওয়া হয়েছিল। পাশাপাশি টাগালগভিত্তিক একটি জাতীয় ভাষা চালু করা হয়, যা পরে ফিলিপিনো নামে পরিচিত হয়। এর ফলে স্পেনীয় ভাষার ব্যবহার কমতে থাকে, বিশেষ করে দ্বিতীয় বিশ্বযুদ্ধের পর, যখন ইংরেজি সামাজিক মর্যাদার ভাষা হিসেবে সুপ্রতিষ্ঠিত হয়। স্পেনীয়ভাষী ফিলিপিনোরা সাধারণত ঘরেই এই ভাষা ব্যবহার করেন। জনসমক্ষে ভাষাটির ব্যবহার সীমিত, কারণ বক্তার সংখ্যা কম এবং স্পেনীয় না জানা ফিলিপিনোদের একটি অংশের মধ্যে ভাষাটির প্রতি বিরূপ মনোভাব রয়েছে। তবে যারা আগে, স্পেনীয় বাধ্যতামূলক থাকার সময়, ভাষাটি শিখেছিলেন, তাদের অনেকেই এখনো এমনভাবে কথোপকথন চালিয়ে যেতে পারেন, যা মোটামুটি স্পেনীয় ভাষার কাছাকাছি।

তবে সাম্প্রতিক সময়ে ফিলিপাইনে স্পেনীয় ভাষা নিয়ে যে প্রবণতা দেখা যাচ্ছে, তা এই চিত্রের সঙ্গে আংশিকভাবে ভিন্ন। একদিকে স্পেনীয় না জানা ফিলিপিনোদের মধ্যে ভাষাটির প্রতি মনোভাব বদলাচ্ছে, অন্যদিকে বিশ্বব্যাপী স্পেনীয় ভাষার মর্যাদা বাড়ছে। ১৯৯০-এর দশকে স্পেনীয় ভাষার প্রতি আগ্রহ বাড়তে শুরু করে, যদিও তার মাত্র কয়েক বছর আগেই ভাষাটি তার সরকারি মর্যাদা হারিয়েছিল। ২০০৯ সাল থেকে স্পেনীয়কে আবারও কিছু সরকারি উচ্চ বিদ্যালয়ের মৌলিক শিক্ষা পাঠ্যক্রমে অন্তর্ভুক্ত করা হয়। এর ফলে এটি সরকারি স্কুল ব্যবস্থার সবচেয়ে বড় বিদেশি ভাষা কর্মসূচিতে পরিণত হয়। শুধু ২০২১–২০২২ শিক্ষাবর্ষেই ৭,০০০-এর বেশি শিক্ষার্থী এই ভাষা অধ্যয়ন করেছে। স্থানীয় বিজনেস প্রসেস আউটসোর্সিং (বিপিও) শিল্পও স্পেনীয়ের জনপ্রিয়তা বাড়াতে ভূমিকা রেখেছে, কারণ এই খাতে স্প্যানিশভাষীদের আয়ের সম্ভাবনা ইংরেজিভাষীদের তুলনায় বেশি। এর ফলে একটি নতুন প্রজন্মের স্পেনীয় ভাষাভাষী গড়ে উঠেছে। তাদের বেশিরভাগই দ্বিতীয় ভাষা হিসেবে স্পেনীয় ব্যবহার করে। কেউ কেউ জাতীয় গর্ব প্রকাশের মাধ্যম হিসেবেও এই ভাষা ব্যবহার করেন। একই সঙ্গে, এই গোষ্ঠীর ভেতরে তুলনামূলকভাবে অল্পসংখ্যক প্রথম ভাষার স্পেনীয় বক্তাও রয়েছে, যারা ঘরে তাদের দ্বিতীয় ভাষাভাষী বাবা-মায়ের কাছ থেকে ভাষাটি শিখছে।

তথ্যসূত্র

বহিঃসংযোগ

বিষয়শ্রেণী:ভিডিও ক্লিপযুক্ত নিবন্ধ
বিষয়শ্রেণী:ফিলিপাইনের ভাষা
বিষয়শ্রেণী:শ্রবণযোগ্য নিবন্ধ
বিষয়শ্রেণী:এইচঅডিও মাইক্রোবিন্যাসসহ নিবন্ধ
বিষয়শ্রেণী:উদ্ধৃতি শৈলী ত্রুটি: আইএসবিএন
বিষয়শ্রেণী:উদ্ধৃতি শৈলীতে স্পেনীয় ভাষার উৎস (es)
বিষয়শ্রেণী:স্পেনীয় ভাষার লেখা থাকা নিবন্ধ
বিষয়শ্রেণী:স্পেনীয় ভাষা